17.4.2023
SL
Uradni list Evropske unije
L 102/91
SKUPNA IZJAVA št.
2/2023 UNIJE IN ZDRUŽENEGA KRALJESTVA V SKUPNEM ODBORU, USTANOVLJENEM S SPORAZUMOM O IZSTOPU ZDRUŽENEGA KRALJESTVA VELIKA BRITANIJA IN SEVERNA IRSKA IZ EVROPSKE UNIJE IN EVROPSKE SKUPNOSTI ZA ATOMSKO ENERGIJO, z dne 24.
Marca 2023 Unija in Združeno kraljestvo želita ponovno izraziti svojo zavezo, da bosta v celoti izkoristila strukture, ki jih ponuja Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: Sporazum o izstopu), in sicer skupni odbor, specializirane odbore in skupno posvetovalno delovno skupino za nadzor izvajanja Sporazuma.
V skladu s členom 5 Sporazuma o izstopu si bosta z vsem medsebojnim spoštovanjem in v dobri veri pomagala pri izvajanju nalog, ki izvirajo iz Windsorskega okvira (1).
Združeno kraljestvo ponavlja svojo enostransko zavezo, da bo zagotovilo polno sodelovanje prvega ministra in namestnika prvega ministra Severne Irske v delegaciji Združenega kraljestva v skupnem odboru, in v zvezi s tem svojo odločenost zagotoviti, da bi uporaba Windsorskega okvira čim manj vplivala na vsakdanje življenje skupnosti.
Unija in Združeno kraljestvo nameravata redno organizirati sestanke ustreznih skupnih organov, da bi spodbudila dialog in sodelovanje.
V tem smislu lahko specializirani odbor za izvajanje Windsorskega okvira zagotovi izmenjavo stališč o kateri koli prihodnji zakonodaji Združenega kraljestva v zvezi z blagom, ki vpliva na izvajanje Windsorskega okvira.
To bi Združenemu kraljestvu in Uniji zlasti omogočilo, da ocenita morebitni učinek te prihodnje zakonodaje na Severnem Irskem ter predvidita in razpravljata o morebitnih težavah v praksi.
V ta namen se lahko specializirani odbor sestane v posebni sestavi, in sicer kot posebni organ za blago.
Po potrebi lahko od skupne posvetovalne delovne skupine in katere koli njene ustrezne podskupine, ki jo sestavljajo strokovnjaki Evropske komisije in vlade Združenega kraljestva, zahteva, da preuči in zagotovi informacije o določenem vprašanju.
Po potrebi so lahko na ustrezne sestanke povabljeni predstavniki podjetij in deležniki civilne družbe.
Specializirani odbor lahko skupnemu odboru po potrebi predloži ustrezna priporočila.
Unija in Združeno kraljestvo sta zavezana, da na najboljši in najhitrejši možni način rešujeta vsa vprašanja pri izvajanju Windsorskega okvira.
Unija in Združeno kraljestvo bosta skupna organa uporabila za reševanje vseh vprašanj, ki se lahko pojavijo pri izvajanju Windsorskega okvira.
Taka vprašanja so zato lahko na zahtevo pogodbenic predmet dialoga v skupnih organih Sporazuma o izstopu.
To pogodbenicama omogoča, da redno razpravljata o dogodkih, ki so pomembni za ustrezno izpolnjevanje njunih obveznosti iz Windsorskega okvira.
Unija in Združeno kraljestvo potrjujeta svojo zavezo, da bosta z dialogom poskušala doseči obojestransko zadovoljivo rešitev vprašanj, ki vplivajo na izvajanje Sporazuma o izstopu.
V ta namen nameravata Unija in Združeno kraljestvo v dobri veri v celoti izkoristiti pooblastila skupnega odbora, da bi dosegla sporazumne rešitve za vprašanja skupnega interesa.
Izmenjave v takih okvirih ne posegajo v avtonomijo odločanja in zadevna pravna reda Unije in Združenega kraljestva.
(1) Glej Skupno izjavo št.
1/2023.